缺题
尹庆集 (Qing)
西海有名郡，郡名称东阳。山水秀而丽，高人多深藏。名士谪其郡，芙蓉以为裳。陆离杂佩垂，粲粲自生光。风雪鵩舍夜，读书声琅琅。郡人惊相语，奎仙降吾郡。济济挟书至，左右质叩问。间有葩藻士，抱韵要唱和。复有乞帖字，浓墨洒四座。或有请绘事，墨竹生满壁。获此千一遇，靡公吾安适。嗟嗟吾大夫，明时有何咎。我愿诉于朝，因作吾郡守。文治炳然施，遐俗一丕变。更愿为刺史，仁政被诸县。传语飞百里，不日到长安。闻之还有感，因复起长叹。不知三闾时，湘潭有此事。不知贾生世，长沙有此议。不知坡公迁，惠州有此论。前人所未遇，今人多憎言。居内名为祸，居外又此名。名者众之怨，众怨误平生。敢拾今所闻，入诗寄深情。愿公谅我情，勿以诗格评。